Tlačová správa: **S monitoringom predvolebného vysielania začne Rada v sobotu**

*Bratislava, 19. 10. 2018*

Od zajtra (20. októbra 2018) až do volieb do orgánov samosprávy obcí bude Rada pre vysielanie a retransmisiu vykonávať špecializovaný monitoring zameraný na dohľad nad dodržiavaním zákonnej úpravy vysielania v čase volebnej kampane a počas konania volieb. **Rada bude monitorovať štandardne vysielané spravodajské a publicistické relácie rozhlasových aj televíznych vysielateľov, ako i mimoriadne predvolebné diskusné programy.** Popri plánovanom monitoringu bude Rada vysielanie kontrolovať **aj na základe** **sťažností a podnetov** fyzických a právnických osôb.

**Špecializované diskusné programy** s kandidátmi na primátorov, starostov či poslancov obecného resp. miestneho zastupiteľstva **môžu vysielatelia do programu zaradiť** v období začínajúcom sa 21. deň predo dňom konania volieb a končiacim sa 48 hodín pred dňom ich konania, teda **od 20. októbra do 7. novembra 2018**. Podrobnosti zákon neustanovuje; vysielateľom neukladá ani povinnosť predložiť Rade na schválenie projekt diskusného programu, ako je tomu pri niektorých iných typoch volieb. Diskusné programy však **musia byť vysielané tak, aby určením času vysielania nebol žiaden z kandidátov znevýhodnený**. Hoci vysielatelia nie sú povinní predložiť Rade projekt diskusií, ich zaradením môže dôjsť k dočasnej zmene programovej skladby vysielania, čo sú vysielatelia Rade povinní oznámiť do 15 dní od vzniku zmeny. **O zaradení diskusných programov pred blížiacimi sa voľbami neinformoval Radu zatiaľ žiaden vysielateľ.**

Záverečných **48 hodín pred konaním volieb** **je** vysielaniediskusných programov **zakázané,** rovnako takvysielanie **akýchkoľvek informácií o kandidátoch** na funkcie do orgánov samosprávy obcí **v ich prospech alebo neprospech**. **Volebné moratórium** prerozhlasové a televízne vysielanie, ako aj v rámci audiovizuálnej mediálnej služby na požiadanie **platí až do skončenia hlasovania**, teda v období **od 8. novembra (od 7:00 hod) do 10. novembra 2018 (do 22:00 hod)**.

Obmedzenia platia aj pre zverejňovanie výsledkov volebných prieskumov. Tie je zakázané publikovať v období 14 dní pred voľbami až do skončenia hlasovania v deň
konania volieb; **posledným dňom na zverejňovanie výsledkov prieskumov je teda
26. október 2018 (do polnoci)**. Volebné prieskumy musia vysielatelia reprodukovať nezaujato, zverejňovať musia **všetky dostupné informácie o prieskume** a **výsledky preferencií všetkých kandidátov**. Publikované výsledky musia zahŕňať aj informácie o objednávateľovi a dodávateľovi prieskumu.

**Vysielanie politickej reklamy v rozhlase a televízií je v súvislosti s voľbami do orgánov samosprávy obcí zakázané.** Na internetových vysielateľov, ktorí programovú službu vysielajú výhradne prostredníctvom internetu, a na poskytovateľov audiovizuálnej mediálnej služby na požiadanie sa toto obmedzenie nevzťahuje. Obdobná právna úprava platila už pri minuloročných voľbách do VÚC.

 **Podrobné stanovisko Rady k zákonnej úprave vysielania počas volieb je vysielateľom dostupné na** [**webovej stránke Rady**](http://www.rvr.sk/sk/spravy/?aktualitaId=4205)**.**

Kontakt pre médiá:

Mgr. Lucia Michelčíková, PhD. mobil: +421 918 696 286

hovorkyňa tel.: +421 2 20 90 65 03

Rada pre vysielanie a retransmisiu mail: lucia.michelcikova@rvr.sk